Avengers: Infinity War

„Avengers: Infinity War“ (oʻzbekcha manbalarda „Qasoskorlar: Cheksizlik jangi“ oʻlaroq maʼlum) — 2018-yilda chiqarilgan superqahramonlik filmi; „Marvel kinematografiya koinoti“ (MKK) mediafranshizasidagi oʻn toʻqqizinchi film; „The Avengers“ (2012) va „Avengers: Age of Ultron“ (2015) filmlarining davomi. Marvel Comics komikslaridagi ayni nomli superqahramonlar jamoasiga asoslangan. Marvel Studios tomonidan ishlangan, Walt Disney Studios Motion Pictures tomonidan esa tarqatilgan. Filmga Anthony va Joe Russolar rejissyorlik qilgan. Ssenariyni Christopher Markus va Stephen McFeely yozgan. Bosh rollarni Robert Downey Jr., Chris Hemsworth, Mark Ruffalo, Chris Evans, Scarlett Johansson, Benedict Cumberbatch, Don Cheadle, Tom Holland, Chadwick Boseman, Paul Bettany, Elizabeth Olsen, Anthony Mackie, Sebastian Stan, Danai Gurira, Letitia Wright, Dave Bautista, Zoe Saldaña, Josh Brolin va Chris Pratt ijro etgan.

Film premyerasi 2018-yilning 23-aprelida Gollivudda boʻlib oʻtgan. Umumjahon boʻylab kinoprokatlarda $2 milliarddan ziyod mablagʻ toʻplab, oʻsha vaqtda tarixdagi toʻrtinchi eng kassabop filmga, 2018-yilning esa eng kassabop filmiga aylangan. Filmning davomi — „Avengers: Endgame“ 2019-yilning aprelida chiqarilgan.

 Syujeti 
Thanos va uning leytenantlari — Ebony Maw, Cull Obsidian, Proxima Midnight, Corvus Glaive Ksandar sayyorasida „Qudrat toshi“ni (oltita Cheksizlik toshlaridan biri) qoʻlga kiritishgach, Asgard halokatidan omon qolganlarni olib ketayotgan fazo kemasini qoʻlga olishadi. Thanos Thorni magʻlub etib, Tesseractdan „Olam toshi“ni ajratib oladi. Jangda Hulkni yengib, Lokini oʻldiradi. Heimdall Bifröstdan foydalanib, Hulkni Yerga joʻnatganda, Thanos uni ham oʻldiradi. Oxirida Thanos va uning leytenantlari fazo kemasini yoʻq qilishadi.

Hulk Nyu-York shahridagi Sanctum Sanctorum binosiga qulab, Bruce Bannerga aylanadi. Banner Stephen Strange va Wongni Thanosning olamdagi butun hayotning teng yarmini yoʻq qilish rejasi haqida xabardor qiladi. Uchovlon Tony Starkni yordamga chaqirishadi. Maw va Obsidian Strangedan „Vaqt toshi“ni olish uchun fazo kemasida Yerga kelishadi. Maw Strangening jodulari tufayli „Vaqt toshi“ni qoʻlga kirita olmagach, uni asirga oladi. Stark va Peter Parker yashirincha Mawning fazo kemasiga chiqib olishadi, Wong esa Sanctumni qoʻriqlash uchun qoladi.

„Galaktika qoʻriqchilari“ asgardliklar fazo kemasining falokat signalini qabul qilishadi va Thorni qutqarishadi. Thor Thanos Unut sayyorasida Taneleer Tivanning kolleksiyasida saqlanayotgan „Voqelik toshi“ni izlayotganini taxmin qiladi. Thor Rocket va Groot bilan birga gnomlar qiroli Eitridan jangovar bolta yasab berishini soʻrash uchun Nidavellirga joʻnab ketadi. Peter Quill, Gamora, Drax va Mantis Unut sayyorasiga borishib, allaqachon „Voqelik toshi“ni qoʻlga kiritgan Thanos bilan toʻqnashishadi. Thanos Gamorani oʻgʻirlab ketadi. Gamora Nebulani qiynoqlardan xalos etish uchun Thanosga „Qalb toshi“ qayerdaligini aytadi. Soʻngra, Thanos va Gamora Vormir sayyorasiga borishadi. U yerda Tosh qoʻriqchisi — Red Skull Thanosga toshni faqat qadrlagan kishisining hayoti evazigagina qoʻlga kiritishi mumkinligini soʻzlaydi. Thanos Gamorani qurbon qilib, toshga ega chiqadi.

Edinburgda Midnight va Glaive Wanda Maximoff va Visionga hujum qilishib, Visionning peshonasidagi „Aql toshi“ni olishga harakat qilishadi. Steve Rogers, Natasha Romanoff va Sam Wilson juftlikni qutqarib, „Qasoskorlar“ bazasiga joʻnab ketishadi. Vision „Aql toshi“ Thanosning qoʻliga tushmasligi uchun Wandadan toshni yoʻq qilishini iltimos qiladi (garchi bu Visionning muqarrar oʻlimiga olib kelsa-da), ammo Wanda buni qilishga rozi boʻlmaydi. Rogers Wakandada Visionning peshonasidagi toshni uni oʻldirmasdan olsa boʻlishiga ishonib, u yerga borishni taklif qiladi.

Nebula asirlikdan qochib, „Galaktika qoʻriqchilari“ aʼzolari bilan aloqa oʻrnatadi va ulardan Thanosning vayronaga aylangan ona sayyorasi — Titanda uchrashishni soʻraydi. Stark va Parker Mawni oʻldirib, Strangeni qutqaradi. Keyin, uchovlon fazo kemasida Titan sayyorasiga qoʻnib, u yerda Quill, Drax va Mantis bilan uchrashishadi. „Vaqt toshi“ yordamida Strange kelajakdagi hodisalarning mumkin boʻlgan millionlab varianlarini koʻzdan kechirib chiqib, ularning faqat bittasida „Qasoskorlar“ gʻalaba qozonishi ehtimoli borligini maʼlum qiladi. Guruh Thanosni yengib, undan Cheksizlik qoʻlqopini olib qoʻyish rejasini tuzadi. Oradan bir muddat oʻtib, Thanos Titan sayyorasida paydo boʻladi va guruhga olamni saqlab qolish uchun undagi haddan ortiq koʻpayib ketgan aholining teng yarmini yoʻq qilish zarurati borligini soʻzlab beradi. Koʻp oʻtmay Nebula yetib kelib, boshqalarga Thanosni yengishda yordam beradi. Guruh Thanos Gamorani oʻldirganini bilib olgach, gʻazabdan oʻzini yoʻqotgan Quill Thanosga tashlanadi. Natijada Thanos guruhning nazoratidan chiqib, ularni magʻlub qiladi. Thanos Starkni jiddiy jarohatlaydi, ammo Strange Thanosga Starkning hayotini saqlab qolishi evaziga unga „Vaqt toshi“ni berishini aytadi.

Wakandada Rogers Bucky Barnes bilan qayta birlashadi. Thanos qoʻshini Wakandaga bostirib keladi. „Qasoskorlar“ TChalla va Wakanda kuchlari bilan birgalikda jangga hozirlanishadi. Shuri esa Visiondan „Aql toshi“ni xavfsiz ajratib olish ustida ish olib boradi. Thanosdan yengilgach, Hulkga aylana olmayotgan Banner Starkning „Hulkbuster“ bronini kiyib jang qiladi. Thor, Rocket va Groot „Qasoskorlar“ga jangda yordamlashish uchun yetib kelishadi. Birgalikda jamoa Midnight, Obsidian va Glaiveni oʻldirib, Thanos qoʻshinini magʻlub qiladi. Jang maydoniga Thanos yetib keladi, ammo Shuri Visiondan toshni ajratib olish jarayonini tugatishga ulgurmaydi. Vision Wandani oʻzini va „Aql toshi“ni yoʻq qilishga koʻndiradi, ammo Thanos „Vaqt toshi“ yordamida Wandaning harakatlarini orqaga qaytarib, Visionning peshonasidan toshni yulib oladi va qoʻlqopida barcha toshlarni yigʻishga muvaffaq boʻladi. Thor boltasi bilan Thanosga jiddiy jarohat yetkazadi. Bunga qaramay, Thanos barmoqlarini shaqillatishi orqali Cheksizlik qoʻlqopini faollashtiradi va teleportatsiya qilib gʻoyib boʻladi.

Olamdagi barcha hayotning teng yarmi yoʻq boʻlib ketadi (yoʻq boʻlib ketganlar orasida Barnes, TChalla, Groot, Wanda, Wilson, Mantis, Drax, Quill, Strange, Parker, Maria Hill va Nick Fury ham bor). Fury yoʻq boʻlib ketishidan oldin peyjerda favqulodda signal yuborishga ulgurib qoladi. Stark va Nebula Titan sayyorasida tang ahvolda qolib ketadi. Banner, MBaku, Okoye, Rhodes, Rocket, Rogers, Romanoff va Thor Wakanda jang maydonida qoladi. Bu orada Thanos olis sayyorada quyosh chiqishini kuzatadi.

 Rollarda 

 Robert Downey Jr. — Tony Stark / Temir odam
 Chris Hemsworth — Thor
 Mark Ruffalo — Bruce Banner / Hulk
 Chris Evans — Steve Rogers / Kapitan Amerika
 Scarlett Johansson — Natasha Romanoff / Qora beva
 Benedict Cumberbatch — doktor Stephen Strange
 Don Cheadle — James Rhodes / War Machine
 Tom Holland — Peter Parker / Oʻrgimchak-odam
 Chadwick Boseman — TChalla / Qora pantera
 Paul Bettany — Vision
 Elizabeth Olsen — Wanda Maximoff
 Anthony Mackie — Sam Wilson / Falcon
 Sebastian Stan — Bucky Barnes / Winter Soldier
 Tom Hiddleston — Loki
 Idris Elba — Heimdall
 Peter Dinklage — Eitri
 Benedict Wong — Wong
 Pom Klementieff — Mantis
 Karen Gillan — Nebula
 Dave Bautista — Drax the Destroyer
 Zoe Saldaña — Gamora
 Vin Diesel — Groot
 Bradley Cooper — Rocket
 Gwyneth Paltrow — Pepper Potts
 Benicio del Toro — Taneleer Tivan / Kolleksioner
 Josh Brolin — Thanos
 Chris Pratt — Peter Quill / Star-Lord

 Oʻzbekcha dublyaj 
Film Yoshlar teleradiokanalida oʻzbek tiliga dublyaj qilingan.

 Tarjimon — Alisher Saʼdullayev
 Dublyaj rejissyori — Nilufar Isayeva
 Ovoz rejissyori — Alisher Mahmudov
 Rejissyor yordamchisi — Husniddin Muxiddinov, Sherzod Holmatov
 Muharrir — Aktam Berdiyorov

 Dublyajda artistlardan
 Sanjar Saʼdullayev — Tony Stark 
 Behzod Muhammadkarimov — Stephen Strange
 Muhammadjon Xoʻjayev — 
 Mohira Nurmatova — 
 Sherzod Ahmedov — 
 Shavkat Abdujamilov — 

 Musiqasi 

 Manbalar 

 Havolalar 





Turkum:2018-yil filmlari
Turkum:AQSh filmlari
Turkum:Superqahramonlar haqidagi AQSh filmlari
Turkum:AQSh 3D filmlari
Turkum:AQSh ilmiy fantastik filmlari
Turkum:AQSh jangari filmlari
Turkum:AQSh sarguzasht filmlari
Turkum:Marvel kinematografiya koinoti filmlari
Turkum:Ingliz tilidagi filmlar